Dommer Lars Hansen dømte lørdag eftermiddag kampen mellem Aalborg Håndbold og Ribe-Esbjerg. Samtidig spillede hans søn, Oliver Norlyk, for Skjern mod KIF Kolding i samme slutspilspulje. Det er et problem og skaber habilitetsproblemer, mener Aalborg-direktør Jan Larsen. Selvom han gør det klart, at Lars Hansen er en dygtig dommer, er det ifølge Jan Larsen "dumt at sætte folk i sådan en situation, hvis man kan undgå det." Den holdning bakkes op af TV 2 Sports håndboldekspert Bent Nyegaard. Fordi der kan opstå en afgørende situation, hvor nogen vil pege fingre, hvis kendelsen har været til stor fordel for hans søns hold. - Det er meget, meget vigtigt for mig at understrege, at jeg ikke påstår, at Lars Hansen har gjort noget som helst forkert. Det er ikke det, det handler om. Det omhandler habilitet, og så handler det om at undgå at sætte Lars Hansen i en situation, hvor der potentielt kan komme tvivl. Det er ikke nogen form for anklage, og det er vigtigt at stadfæste. - Men det er en speciel situation, og selvfølgelig skal han ikke dømme den kamp, når hans søn er så direkte involveret i de potentielle udfald, siger Bent Nyegaard. Afviser kritik På trods af hans klare budskab, mener håndboldeksperten dog også, at der ligger en klar problematik i, hvor grænsen konkret skal gå. Spørger man formanden for elitedommerudvalget, Bjarne Munk, så forholder han sig til, at Dansk Håndbold Forbund, Divisionsforeningen og elitedommerudvalget i fællesskab har kigget på grænsen og lavet en habilitetsregel. - Den siger, at hvis du er sponsor, eller hvis du har en familie, der spiller i den klub, du skal dømme, så kan du ikke være dommer. Kampen, der refereres til, ligger derfor uden for habilitetsreglerne, og derfor kunne Lars godt dømme den, slår Bjarne Munk fast og affejer dermed kritikken. Større diskussion Bent Nyegaard mener nu alligevel, at man bør få tjekket op på regelsættet omkring habilitet endnu en gang, så det står endnu skarpere. Ifølge ham kan der justeres nogle ting, så man fremover undgår, at eksempelvis Lars Hansen står i en lignende situation. - Det kræver nok en større diskussion mellem DHF, dommerudvalget og klubberne. Det er også værd at tage med, at det her tilfælde jo ikke står alene. Man skal ikke lede ret længe, før man finder lignende eksempler med andre eksempler i håndbolddanmark, siger Bent Nyegaard. Hos Divisionsforeningen, der repræsenterer klubberne, gør formand Kasper Jørgensen det klart over for TV 2 Sport, at temaet allerede var på dagsorden, inden debatten blussede op i denne weekend. - Det er selvfølgelig noget, vi har forholdt os til, og der er også et regelsæt omkring det. Det regelsæt vil vi tage op igen til juni og snakke med DHF og dommergruppen omkring, hvordan vi håndterer det her fremadrettet. - For der er ikke nogen, der kan være tjent med, at der bliver stillet spørgsmål ved habilitet. Det kan hverken spillere, fans eller dommerne selv. Vi skal forholde os til det, og så skal vi sætte nogle klare retningslinjer, siger Kasper Jørgensen, der til daglig er direktør i GOG. Lørdagens kamp mellem Aalborg og Ribe-Esbjerg, som Lars Hansen dømte sammen med sin makker Per Olesen, endte 36-36. Da Skjern samtidig sikkert besejrede KIF Kolding, er der lagt op til en gruppefinale mellem Aalborg og Skjern om syv dage. TV 2 Sport har været i kontakt med både Lars Hansen og Per Olesen, men dommerparret henviser til, at det er formand for elitedommerudvalget, Bjarne Munk, der udtaler sig i sagen.

Opsummering:
Den danske dommer Lars Hansen er blevet hovedperson i en sag, der har fået debatten om habilitetsreglerne til at blusse op.